Valdres-moren forklarer seg i retten: Så på hytte-oppholdet som redning for datteren
– Så langt det lar seg gjøre vil jeg gi en sammenhengende fri forklaring, sa den tiltalte kvinnen i retten tirsdag. – Angelica betyr alt for meg, det har hun alltid gjort og det vil hun alltid gjøre, sa kvinnen gråtkvalt. Hun fortalte at datteren lenge hadde hatt anoreksi, og at det eneste som så ut til å virke var oppholdene på hytta på Beitostølen : – Der var hun glad og trygg, og la på seg, forklarte kvinnen. Det er første gang kvinnen forklarer seg fritt for retten om saken. Tidligere er det kun spilt av lydbånd av hennes politiforklaring.Hun forteller at beslutningen om å dra på hytta ble tatt etter at de fikk vannlekkasje i boligen de leide i Bærum: – Angelica uttrykte selv at hun ville til Beitostølen for å få ro og fred. Det var en enkel beslutning som jeg diskuterte med fastlegen, og selvfølgelig også familie og venner. Det er det stedet hun elsker over alt på jord. Jeg har alltid gjort mitt aller aller beste for Angelica. Det har jeg alltid gjort. Jeg så det som redningen. Bare vi kom oss dit ville alt bli bra, hun ville bli trygg og frisk. Det var aldri tvil i min sjel om at det var redningen for Angelica å dra dit, forklarte kvinnen for retten. I behandlingen av saken har det tidligere fremkommet SMS-bevis hvor kvinnen truer datteren med å ta sitt eget liv. Om dette sier kvinnen følgende i retten: – Det å true med å ta livet av seg er ikke pent. Og selvfølgelig er det ikke noe man gjør. I desperasjon og fortvilelse kan man gjøre ting som gjør en avmektig. Man aner ikke råd eller utvei. Alle vet jo at jeg egentlig ikke mente det, og det vet Angelica også, forklarte kvinnen. Kvinnen er tydelig preget i retten: – Det er litt vanskelig å snakke, for jeg blir så lei meg, sier hun. Førstestatsadvokat Arne Ingvald Dymbe leste innledningsvis opp den alvorlige tiltalen mot kvinnen, da behandlingen av saken startet tirsdag morgen, før han startet sitt innledningsforedrag. Tirsdag og onsdag denne uken er satt av til kvinnens forklaring. Da ankebehandlingen av saken startet tirsdag morgen erkjente ikke kvinnen straffskyld. Hun er ikledd en hvit bluse og skjørt, og rundt halsen har hun et stort hjertesmykke, med bilde av datteren Angelica (13).Kvinnens forsvarer, Aasmund O. Sandland sa i sine merknader til aktors innledningsforedrag at saken er helt unik, og la vekt på at anoreksi er en alvorlig sykdom: – Anoreksi er den psykiske sykdommen som har høyest dødelighet i den vestlige verden, og den tredje vanligste dødsårsaken for unge kvinner i Europa, sa Sandland. Han sa at det ikke finnes sport av andre straffesaker etter at anorektikere har dødd tidligere: – Anoreksi dreper. Vi har ikke sett spor av straffesaker der anorektikere dør. Ikke i Norge, ikke i Europa og ikke i USA eller andre land vi kan sammenligne oss med. Således er denne saken rimelig unik, sa Sandland. Da saken ble behandlet i Valdres tingrett i fjor, slo retten fast i dommen at den nå 47 år gamle moren ved grov uaktsomhet forårsaket datteren Angelicas (13) død ved å unndra henne nødvendig helsehjelp. Kvinnen ble dømt til tre års fengsel for grov mishandling, og for å hensatt noen i en hjelpeløs tilstand. Hun ble også dømt til å betale Angelicas far 125.000 kroner i oppreisningserstatning.13-årige Angelica ble funnet død på familiens hytte på Beitostølen i Valdres nyttårsaften 2015. Moren og 13-åringen hadde da oppholdt seg på hytta i fire måneder, og i løpet av disse månedene ble jentas kroppsvekt halvert. Jenta veide 21,7 kilo, og hadde en KMI (kroppsmasseindeks) på 8,8 da hun døde. I dommen fra tingretten heter det blant annet at den straffbare handlingen den 47 år gamle kvinnen ble dømt for, besto i «aktiv unndragelse av helsehjelp» ved å ikke møte opp til legetimer, manipulering og uriktige opplysninger om hvor hun og datteren oppholdt seg, og sperring av telefonen for andre enn familiemedlemmer. Her får du er oppsummering av saken:I dommen fremkommer det at rettens oppfatning er at det ikke dreier seg om en kortvarig feilvurdering, men at moren over tid unnlot å sørge for livsviktig helsehjelp. Den nå 47 år gamle kvinnen har hele tiden nektet skyld, og mener politiet og påtalemyndigheten har konstruert straffesaken mot henne. Saken kom opp for Valdres tingrett i april 2017. Dagen etter ble saken avbrutt fordi hun fikk så lavt blodsukkernivå at hun måtte hentes av ambulanse. Dette skjedde også da behandlingen av saken startet opp igjen i februar 2018. I lagmannsretten tirsdag er overlege og diabetes-ekspert Tore Julsrud Berg til stede. Ifølge Budstikka skal han være til stede under hele rettssaken, og bistå den tiltalte kvinnen med hennes helseutfordringer. Han var innkalt som aktoratets vitne da saken gikk på Gjøvik, men ble også den som hjalp tiltalte under svingninger i blodsukkeret.Tallet på vitner er denne gangen redusert betydelig – fra rundt 75 til 50. Spørsmål om angivelig mobbing av jenta og oppfølgingen ved skolene hun gikk på, blir ikke en del av bevisføringen denne gangen, har aktor Arne Ingvald Dymbe tidligere uttalt. De sakkyndige har konkludert med at jentas død kunne ha vært unngått om hun hadde fått nødvendig behandling Kvinnen har tidligere forklart at hun tok med seg datteren og flyttet til familiens hytte på Beitostølen i 2015 som følge av en lang kamp mot både skole- og helsevesen, og for at datteren skulle få en «ny start». Det er satt av tre uker til lagmannsrettens behandling. VG dekket saken da den ble behandlet i tingretten. Se klipp fra saken her:
Den tiltalte kvinnen (47) i Valdres-saken forklarte i retten at hun alltid har gjort sitt beste for datteren, og sa hun mente oppholdet på familiehytta på Beitostølen kunne bli redningen for datteren.